Приложение 5

|  |  |
| --- | --- |
|  |  |

**Информация за текущото състояние на “Многопрофилна болница за активно лечение „Света Петка” АД, гр. Видин**

**“Многопрофилна болница за активно лечение „Света Петка” АД, гр. Видин** с ЕИК 105515902 е лечебно заведение, акционерно дружество, като собственик на капитала са държавата, представлявана от министъра на здравеопазването, която притежава 91,19 % от вписания капитал и общините от област Видин, притежаващи останалите 8,81 % от вписания капитал. Лечебното заведение осъществява своята лечебно-диагностична, консултативна, експертна, учебна и научна дейност в съответствие със ЗЛЗ и полученото разрешително за дейност. МБАЛ „Света Петка” АД е водещо лечебно заведение за болнична помощ в област Видин, предоставящо висококачествени медицински услуги с акцент върху развитието на високотехнологично обновление и квалификация на кадровия ресурс.

 Мисията на МБАЛ „Света Петка” АД, гр. Видин е подобряване на достъпа и качеството на оказваните медицинска помощ и услуги за повишаване качеството на живот и удължаване на активната трудоспособна възраст на населението. Цялостната дейност на болницата е насочена към задоволяване на потребностите от здравни услуги, както на пациенти от областта, така и на пациенти извън нея. Да осъществява медицински дейности, включително инвазивни и хирургични процедури на пациенти с остри и изострени хронични заболявания, да възстановява здравето и / или стабилизира някои негови нарушения, да намалява и облекчава страданията и забавя развитието на болестния процес чрез качествена диагностично-консултативна, стационарна и рехабилитационна медицинска помощ. Основния приоритет на МБАЛ „Света Петка” АД, гр. Видин е насочен към запазване позициите на водещо лечебно заведение за болнична помощ в област Видин, чрез предоставянето на висококачествени медицински услуги с акцент върху развитието на високотехнологично обновление и квалификация на кадровия ресурс.

Предметът на дейност на “Многопрофилна болница за активно лечение „Света Петка” АД, гр. Видин е диагностика и лечение на заболявания, когато лечебната цел не може да се постигне в условията на извънболнична помощ; лечение на лица с остри заболявания, травми, изострени хронични болести, състояния, изискващи оперативно лечение в болнични условия; оказване на родилна помощ; рехабилитация; диагностика и консултации поискани от лекар или стоматолог от други лечебни заведения; медико-козметични услуги; клинични изпитвания на лекарствени средства и медицински апаратури съгласно действащото в страната законодателство; клинично обучение на студенти по медицина; клинично обучение по сестрински грижи; следдипломно обучение на специализанти или продължителна квалификация на лекари, след положителна акредитационна оценка, съгласно действащото в страната законодателство.

 Съгласно заверения от регистриран одитор финансов отчет и доклада за дейността на лечебното заведение за 2023 г., към 31.12.2023 г. дружеството регистрира отрицателен текущ финансов резултат загуба в размер на - 589 хил. лв. Общо финансовият резултат към 31.12.2023 г. е загуба от – 5 439 хил. лв., при загуба от - 4 850 хил. лв. към 31.12.2022 г. През 2023 г. записаният капитал на дружеството е 6 403 хил. лв. и е увеличен с 220 хил. лв. спрямо предходната 2022 г. Собственият капитал за 2023 г. е в размер на 12 427 хил. лв., като същият е намален с 368 хил. лв. спрямо 2022 г. Резервите на дружеството към 31.12.2023 г. са 11 463 хил. лв., като от тях резерв от последващи оценки 11 374 хил. лв., законови резерви 376 хил. лв., резерв от актюерски печалби и загуби - 289 хил. лв. и други резерви 2 хил. лв.

През 2023 г., спрямо 2022 г., се наблюдава увеличение на общо приходите с 3 % и намаление на общо разходите с 0,18 % на дружеството. Общо приходите на дружеството за 2023г. са в размер на 15 123 хил. лв. и са увеличени с 440 хил. лв. спрямо тези за 2022 г. Приходите от продажба са намалени със 138 хил. лв. спрямо предходната година, като при други приходи е отчетено увеличение с 569 хил. лв. През 2023 г. приходите от финансиране са увеличени с 626 хил. лв., спрямо предходния отчетен период. Общо разходите за 2023 г. са 15 712 хил. лв. и са намалени с 28 хил. лв. спрямо 2022 г. През 2023 г., спрямо 2022 г. се наблюдава намаление при разходите за материали с 273 хил. лв., при разходите за персонала с 298 хил. лв. и при разходите за външни услуги с 238 хил. лв. Увеличение през 2023 г. е отчетено при финансовите разходи с 66 хил. лв. и при Други разходи с 611 хил. лв.

Към 30.09.2024 г. дружеството регистрира текуща печалба от 181 хил. лв. Общо приходите за периода са в размер на 12 935 хил. лв., а общо разходите са в размер на 12 754 хил. лв. Лечебното заведение няма просрочени задължения за посочения период.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>